**ΣΩΜΑΤΕΙΟ ΕΡΓΑΖΟΜΕΝΩΝ**

**Ψ.Ν.Α. ΔΡΟΜΟΚΑΪΤΕΙΟ**

Ιερά Οδός 343

Προς

τον Υπουργό Υγείας κ. Πλεύρη Αθ.

κοιν. Αναπληρώτρια Υπουργό Υγείας κα Γκάγκα Μ.

κοιν. Πρόεδρο Δ.Σ. Ψ.Ν.Α. Δρομοκαΐτειο

Χαϊδάρι, 07/01/2022

Η εξέλιξη της πανδημίας και η επικράτηση της μετάλλαξης Όμικρον έχει οδηγήσει σε έκρηξη των κρουσμάτων που αγγίζουν τις 55.000 σε ένα κινητό μέσο όρο. Η αύξηση αυτή ήταν αδύνατον να μην επηρεάσει και τους νοσηλευόμενους και τους εργαζόμενους στο Ψ.Ν.Α. Δρομοκαΐτειο. Τις τελευταίες δύο εβδομάδες στο Ψ.Ν.Α. Δρομοκαΐτειο τέσσερα νοσηλευτικά τμήματα τέθηκαν εκτός εφημερίας λόγω μετατροπής τους σε κλινικές COVID, ποσοστό που αγγίζει το 50% των τμημάτων που συμμετέχουν στην εφημερία του νοσοκομείου. Περίπου 60 ασθενείς αποτελούν θετικά και ύποπτα κρούσματα και νοσηλεύονται κάτω από συνθήκες που δεν είναι κατάλληλες και δεν εξασφαλίζουν ασφαλή νοσηλεία. Το εκρηκτικό μείγμα συμπληρώνουν οι αναστολές εργασίας των ανεμβολίαστων συναδέλφων, που ανέρχονται σε 35 άτομα, όλων των ειδικοτήτων αλλά τόσο η μόλυνση όσο και η νόσηση δεκάδων συναδέλφων που έχουν αποδυναμώσει τη δυνατότητα του νοσοκομείου σε ανθρώπινο δυναμικό.

**Το Ψ.Ν.Α. Δρομοκαίτειο βρίσκεται σε κατάσταση S.O.S.** Ηαναμενόμενηκορύφωσηκαιη μεταδοτικότητα της παραλλαγής Όμικρον της νόσου COVID με μαθηματική ακρίβεια θα γιγαντώσει τα κρούσματα τόσο σε νοσηλευόμενους όσο και στους εργαζόμενους δημιουργώντας ασφυκτικές συνθήκες νοσηλείας.

Αιτούμαστε από εσάς τη λήψη άμεσων μέτρων με στόχο την αποσυμπίεση της τραγικής κατάστασης στην οποία έχει περιέλθει το νοσοκομείο, με την άμεση ενίσχυση σε ανθρώπινο δυναμικό όλων των ειδικοτήτων με οποιοδήποτε τρόπο κρίνετε εσείς δόκιμο. Επίσης ο περιορισμός του αριθμού των εφημεριών είναι μέτρο που θα αποδώσει άμεσα στην εκτόνωση της κρίσης.

Σε οποιαδήποτε άλλη περίπτωση το προσεχές μέλλον του νοσοκομείου είναι δυσοίωνο με πιθανή την αναστολή της εφημερίας λόγω μετατροπής και άλλων τμημάτων σε τμήματα COVID, οι εργαζόμενοι δε μπορούν να εγγυηθούν ότι η νοσηλεία των ψυχιατρικών ασθενών θα είναι ασφαλής και εκφράζουν φόβους ότι και η δική τους υγεία και ασφάλεια κρέμεται από μια κλωστή.

Αναμένουμε τις δικές σας ενέργειες.

|  |  |  |
| --- | --- | --- |
| Ο πρόεδρος |  | Ο γενικός γραμματέας |
| Γιαννάκος Μιχαήλ |  | Σίσκας Ιωσήφ |